גליון ערך ש"י - ויקהל - פקודי – החודש

חודש ניסן

החדש הזה לכם ראש חדשים ראשון הוא לכם לחדשי השנה (בא י"ב, ב'). יש לדייק, מה שכפל ואמר 'ראשון הוא לכם', לאחר שכבר אמר שהוא 'ראש חדשים'. גם יש להבין, מה שהוסיף בפעם השני' מלת 'הוא', ומלת 'השנה'.

יציאת מצרים בפנימיות - בכל שנה

ומפרש רבינו, בהקדם המבואר בכונות, דבכל שנה ושנה, מתעוררין בחג הפסח, אותה קדושה ואותן המדריגות, שהיו בפעם הראשון ביציאת מצרים, ולכן אנו אומרים 'שעשה נסים לאבותינו בימים ההם בזמן הזה' - ר"ל, שאותן מדריגות שנתעוררו 'בימים ההם', חוזרות למטה 'בזמן הזה'. אלא דיש חילוק בין השנה הראשונה, לכל השנים, דבשנה הראשונה היתה הגאולה מפורסמת ונראית לכל בשר, אבל מה שחוזרות ההשפעות לירד בכל שנה, אינו מורגש לעיני בשר, אלא בפנימיות לבם של בני ישראל.

וזהו שאמר הפסוק החודש 'הזה' לכם - ר"ל, דייק לשון 'הזה', כמראה באצבע על דבר חושי, שבשנה הראשונה, היתה הגאולה נראית בגלוי, ולכן הוא 'ראש חדשים' - ר"ל, ראש לכל החדשים, גם לשנים הבאות, אבל בכל שנה ראשון 'הוא' - ר"ל, דייק לשון 'הוא' בלשון נסתר, שההשפעה היורדת למטה הוא בהסתר, והוא 'לחדשי השנה' - ר"ל, שהוא ראשון להחדשים של כל שנה בפני עצמו[[1]](#footnote-1).

[בא פ"ג. ד"ה א"י להתקדש, ופ"ג: ד"ה החדש, וד"ה ויתכן]

נדיבת הלב - היא גופא הנתינה

ויאמר משה אל כל עדת בני ישראל לאמר זה הדבר אשר צוה ה' לאמר, קחו מאתכם תרומה לה' כל נדיב לבו יביאה את תרומת ה' זהב וכסף ונחשת (ל"ה, ד' - ה'). יש לדייק מה דאמר לשון 'ויאמר' משה, ולא נקט לשון 'וידבר'. עוד יש לדייק, מה דאמר 'קחו' דהו"ל לכתוב 'תנו', ועוד דמלת 'מאתכם' מיותר, ועוד למה בתחלה אמר 'תרומה לה' ובסוף אמר 'תרומת ה'.

ומפרש רבינו, עפי"מ דכתיב (חגי ב', ח') לי הכסף ולי הזהב נאם ה', א"כ אין בנתינת הכסף והזהב להמשכן שום תרומה לה', כי הם שייכים מעיקרא להשי"ת, אלא דעיקר הנתינה הוא הרצון והחשק, ונדיבת ושמחת הלב בנתינתו את הכסף, שזהו ביד האדם, וכמו שאחז"ל (ברכות ל"ג:) הכל בידי שמים חוץ מיראת שמים. והנה כשנותן באופן זו, נעשה גם כן למקבל בנתינה זו, שהרי מקבל תענוג מהנתינה.

והנה אם היה התרומה להמשכן נעשית באופן גזירה והכרח, היה חסר עיקר הנתינה, ולכן לא כתב 'וידבר' לשון דיבור קשה וגזירה, אלא 'ויאמר' לשון אמירה רכה, שיהא נעשית באופן של שמחה ורצון. וזהו שאמר 'קחו' - ר"ל, שיהיה נתינה כזו, שתקחו תענוג עם הנתינה, 'מאתכם' - ר"ל, ממה שהיא שייך לכם, שהיא נקודת נדיבת הלב, וזהו ה'תרומה לה'.

והמשיך הפסוק כל נדיב לבו יביאה 'את' תרומת ה' זהב כסף - ר"ל, מלת 'את' יש לפרש שהכונה הוא 'עם', וכונתו הוא שיביא את הנדיבות הלב 'עם' ה'תרומת ה', שכן עצם התרומה שייכת לה', ומה שהאדם מביא היא הנדיב לב. [קי"ט: ד"ה ויאמר]

נשאו לבו

ויבאו כל איש אשר נשאו לבו וכל אשר נדבה רוחו אתו הביאו את תרומת ה' וגו' (ל"ה, כ"א). יש להבין מה הם שני המדריגות שהזכיר, איש אשר 'נשאו לבו', וכל אשר 'נדבה רוחו'. ומפרש רבינו, דיש אנשים שהם בטבע נדיבי לב, אבל יש אנשים שבטבע הם קמצנים, ואעפי"כ הם מושלים על לבם להכריחו ליתן צדקה בנדיבות, וכמו שאחז"ל שצדיקים לבם ברשותם. וזהו שני המדריגות שהזכיר, כל אשר 'נשאו לבו' - היינו אותם שבצדקותם הם מושלים על לבם, וכל אשר 'נדבה רוחו' - היינו שהם נדיבי לב בטבע. [קי"ז. ד"ה ויבאו]

אמירת לכבוד שבת קודש

ששת ימים תעשה מלאכה וביום השביעי יהיה לכם קדש שבת שבתון לה' וגו' (ל"ה, ב'). יש לדייק מה דאמר יהיה 'לכם' קדש. ומפרש רבינו עפי"מ שכתב המג"א (סי' ר"נ) דעל כל דבר שקונה או מכין לצורך שבת, יאמר שזו הוא לכבוד שבת, דבאמירתו יחול על המאכל קדושת שבת, וזהו שאמר הפסוק וביום השביעי יהיה לכם קודש - ר"ל, במה שאמר 'לכם' שמדבר בדברים שהם לגופכם, כעין שדרשו חז"ל לכם ולא לגבוה, שבדברים אלו 'יהיה.....קודש' - במה שתקדשוהו בפיכם, יהפך מה ששייך 'לכם' ליעשות 'קודש'. [ק"כ. ד"ה א"י יהיה לכם]

הקרבנות מתקבלים במקום האדם

ויביאו את המשכן אל משה וגו' (ל"ט, ל"ג).

איתא במדרש תנחומא, רבי שמואל בר נחמן אמר בשלשה חדשים נגמרה מלאכת המשכן, תשרי מרחשון כסליו, והיה מונח ומפורק טבת ושבט ואדר, והעמידוהו באחד בניסן, ולמה לא עמד מיד, אלא מפני שחשב הקב"ה לערב שמחת המשכן בשמחת היום שנולד בו יצחק אבינו, לפי שבאחד בניסן נולד יצחק וכו', ועל זה אמר דוד המלך (תהלים צ"ב) כי שמחתני ה' בפעלך וכו', זה אהל מועד, מה גדלו מעשיך ה' מאד עמקו מחשבותיך, שהיית חושב לערב שמחה בשמחה יום שנולד יצחק אבינו, עכ"ל.

ויש להבין מה שייכות שמחת יצחק להעמדת המשכן. גם למה רמז עמקות מחשבתו של הקב"ה בתיבת 'מאד' עמקו מחשבותיך.

ומפרש רבינו, דעל כן סיבב הקב"ה שיהיה יום הקמת המשכן [דתכליתו היה למען להקריב בתוכה קרבנות[[2]](#footnote-2)] ביום לידת יצחק, לגלות לנו שהזכות שהקב"ה מקבל הקרבנות, הוא על דרך שנתקבל האיל בעקידת יצחק, שהיה בזכות שיצחק היה מוכן למסור נפשו, ונחשב עי"כ כאילו נקרב נפשו, ולכן נתקבל האיל במקומו, וכן הוא בכל הקרבנות שמתקבלים במקום האדם עצמו[[3]](#footnote-3).

וזהו שהביא המדרש הפסוק 'מאד עמקו מחשבותיך', שמאד יש לו מובן של ממון, כמו שפירשו חז"ל (ברכות נ"ד.) הפסוק 'ובכל מאדך' בכל ממונך, וגם האותיות של תיבת 'מאד', הם האותיות של תיבת 'אדם', וזהו שאמר המדרש שעמקו מחשבותיו של הקב"ה לערב שמחת המשכן ביום לידת יצחק, לגלות לנו, שמקבל הקרבנות שהם 'מאד' - ממונו, במקום 'אדם'. [קכ"ב. ד"ה ויביאו וד"ה א"י דבזכות]

1. רבינו הביא מה דאיתא בכתבי אריז"ל, דבכל יום טוב חוזר וניעור אותו השפע והאור, שהיה באותם הזמנים, ואין הפרש בין פסח מצרים לפסח דורות, שההשפעות והאורות של יציאת מצרים חוזרין וניעורין בכל שנה ופסח. וכתב רבינו 'והנה ידוע כי זאת נפעלת על ידי מעשינו ותפלותינו השייכים לאותו מועד, ובזה אנו מעוררים אותו ההארה למעלה'. [סוף ערך ש"י על הש"ס] [↑](#footnote-ref-1)
2. כן מבואר ברמב"ם הל' בית הבחירה פ"א ה"א וז"ל: מצות עשה לעשות בית לה' מוכן להיות מקריבים בו הקרבנות, עכ"ל. [↑](#footnote-ref-2)
3. עי' רמב"ן ויקרא פ"א פסוק ט', שמבאר טעם הקרבנות: כדי שיחשוב האדם בעשותו כל אלה כי חטא לאלקיו וראוי לו שישפך דמו וישרף גופו, לולא חסד הבורא שלקח ממנו תמורה, וכפר הקרבן הזה שיהא דמו תחת דמו, נפש תחת נפש, עכ"ל. [↑](#footnote-ref-3)